Gereedheidskrag roei jou uit. Baklei terug! - Jou Geld | Solidariteit WêreldJou Geld | Solidariteit Wêreld
Tuis › Artikels › Gereedheidskrag roei jou uit. Baklei terug!
Gereedheidskrag roei jou uit. Baklei terug!
In hierdie tyd van stygende elektrisiteitspryse is dit noodsaaklik dat ons soveel moontlik krag bespaar ─ veral op heeltemal onnodige toestelle.
Vinnige feit: Ongeveer 10% van jou elektrisiteitsrekening ontstaan uit toestelle wat jy afgeskakel het, of wat jy dink jy afgeskakel het.
"Die booswig hier is 'vampierkrag', ook bekend as gereedheidskrag en fantoombelasting. Daar word ook na verwys as vampierenergie, lekenergie, muurvratte, gereedheidsverlies, reaktiewe stroom, fantoomkrag, spooklas en vampierlas. Die terme verwys na die elektrisiteit wat baie gadgets en toestelle mors deur bloot ingeprop te wees (selfs as hulle afgeskakel is)," sê Robert Lamb, bydraer by Howstuffworks.com.
"Buitendien, wat dink jy doen jou selfoonlaaier die hele dag as dit by die muur ingeprop is? As dit warm is as jy van die werk af by die huis kom, het dit elektrisiteit gebruik ─ al het hy niks gehad om te laai nie."
GE Miller, bydraer by 20somethingfinance.com, sê die VSA se departement van energie meen dat 75% van toestelenergie gebruik word wanneer die toestelle afgeskakel is. So, as daardie rooi liggie aangaan wanneer jy 'n bepaalde toestel afgeskakel het, beteken dit nie dat dit nie krag gebruik nie.
Dink net, jy kan maklik die Nasionale Energiereguleerder (Nersa) se jongste goedgekeurde tariewe vir Eskom absorbeer as jy hierdie vampiere effektief doodmaak.
Watter toestelle tel as vampiere?
Hierdie vampiere skuil oral. Die meeste is oop en bloot en tog kan hulle jou verras. Die Terra Firma-akademie redeneer dat een van die hoofoortreders alle toestelle is wat met 'n draadlose afstandsbeheerder aangeskakel word. Wanneer hulle in gereedheid is (maar desnieteenstaande 'n klein rooi liggie vertoon)), trek hulle deurentyd energie ten einde die ontvanger te bekrag wat die afstandsbeheerder aanvoel.
Dink aan jou Playstation-konsole, wat nie aangesit word deur 'n skakelaar te gebruik nie. Omringklankstelsels en kits-aan-TV's is ook op hierdie lys.
Die tweede tipe reeksoortreders sluit dié in met 'n digitalehorlosie-voorkant. Hieronder kom mikrogolfoonde of klankstelsels wat energie trek om die digitale vertoning te bekrag.
Die derde hooftipe energievampier is selfoonlaaiers. As hulle ingeprop is maar nie 'n foon laai nie, trek hulle steeds krag.
Ander voorbeelde in hierdie kategorieë sluit in rekenaars en rekenaarverwante toerusting (modems, roeteerders, ens.), drukkers, lugversorgers, koffiemakers, omringklankstelsels, DStv-dekodeerders en DVD-spelers.
PaylessPower, 'n Amerikaanse kragverskaffingsbesigheid, beweer op sy webblad dat in werklikheid elke koord wat by 'n kragpunt ingeprop is elektrisiteit uittrek. "Hoewel baie toestelle slaap- of gereedheidsmodusse het, gebruik hulle steeds voortdurend energie om bywerkings te doen, met afstandsbedieners te verbind en data aan te teken."
Slaan 'n pen deur hierdie vampiere se harte
Lamb se raad is om eers die toestelle te identifiseer wat krag gebruik as hulle nie in gebruik is nie.
Die eerste en vanselfsprekendste wenk is dan om hierdie toestelle heeltemal af te sit deur hulle uit te trek, die skakelaar by die muurprop af te sit of om dit by die toestel self af te sit en nie net met die afstandsbeheerder nie.
Dit is moontlik, maar nie altyd doenlik nie want dit beteken dat jy die heel dag lank 'n veeleisende roetine moet volg. Besluit dus wat die beste vir elke toestel werk: by 'n TV is dit makliker om bloot die aan/af-knoppie te druk as om die muurprop uit te trek, terwyl 'n selfoonlaaier maklik uitgetrek kan word.
Maak die mikrogolfdeur toe en verhoed dat die liggie binne meer krag trek. As 'n klomp toestelle by een sok ingeprop word, is dit makliker om almal tegelyk uit te trek. Slimstroke voel aan wanneer toestelle nie gebruik word nie en skakel outomaties prop-laste af. Trek minder gebruikte items heeltemal uit.
GE Miller, 5 Mei 2019, "Stop Wasting Money on Electricity! Your Guide to Identifying & Unplugging Standby Power Appliances", https://20somethingfinance.com/electrical-leaking-standby-appliance-list/.
PaylessPower, 26 Julie 2018, "Complete guide to vampire power", https://paylesspower.com/blog/vampire-energy/.